text: Vestkysten fik i nat vindstød af stormstyrke
  08 juni 2017 kl. 03.40
  Natten i det Syd- og Sønderjyske har de fleste steder været særdeles blæsende og regnfuld. Især den jyske vestkyst har været hårdt ramt med vindstød af stormstyrke.
  Hele onsdag aften og natten til torsdag har det blæst og stormet fra vest, og langs Vestkysten er der målt vindstød af stormstyrke. Onsdag aften ved midnat blev der både i Esbjerg og på Rømø målt 25,5 m/s i vindstød. 24,5 m/s er gænsen for storm skriver DMI.
  Trods den meget blæsende nat, er der ingen meldinger om stormskader i Syd- og Sønderjylland, det oplyser de to politikredse Syd- og Sønderjyllands Politi og Sydøstjyllands Politi til TV SYD.
  Dog skal især de tohjulede trafikanter nok se sig for en ekstra gang for i de tidlige morgentimer.
  - Cyklister skal nok passe ekstra på her til morgen, da der kan ligge nedfaldne grene på cykelstierne rundt omkring, siger vagtchef Erik Lindholdt, Syd- og Sønderjyllands Politi til TV SYD.
  
  Blæsten gav onsdag aften &amp; nat ikke de store problemer. Til gengæld kan nedfaldsgrene give udfordringer for morgencyklisterne. #politidk
  
  